2.10. การควบคุมภายใน

บริษัทฯ มีการพัฒนาระบบการควบคุมภายในมาอย่างต่อเนื่อง
โดยมีวัตถุประสงค์เพื่อปรับปรุงประสิทธิภาพในการดำเนินกิจการควบคู่ไปกับการป้องกันและค้นหาความบกพร่องและความผิดพลาดที่เกิดขึ้น
แม้ว่าระบบการควบคุมภายในของบริษัทฯ จะเป็นที่น่าพอใจในระดับหนึ่ง แต่คณะกรรมการตรวจสอบ
คณะกรรมการบริษัทฯ และฝ่ายจัดการก็ยังพยายามที่จะพัฒนาระบบให้ดีขึ้นต่อไป
โครงสร้างการควบคุมภายในของบริษัทฯ แบ่งออกเป็น 3 ระดับดังต่อไปนี้

1.  คณะกรรมการตรวจสอบ

  คณะกรรมการตรวจสอบประกอบไปด้วย กรรมการ 3 ท่าน ได้แก่ ผศ.วัธนี พรรณเชษฐ์
  รศ.วุฒิชัย กปิลกาญจน์ และศ.สุภาพรรณ รัตนาภรณ์ เป็นกรรมการอิสระจากภายนอก
  ซึ่งเป็นตัวแทนของสาธารณะชน
  มีหน้าที่ดูแลการดำเนินการของบริษัทฯและรายการระหว่างกันของบริษัทฯกับบริษัทในเครือ
  รวมทั้งรายการระหว่างกันของบริษัทฯ กับบริษัทอื่นๆ
  ที่เกี่ยวข้องในเครือเดลต้าโดยผ่านฝ่ายตรวจสอบภายในของบริษัทฯ

2.  ฝ่ายตรวจสอบภายใน

  บริษัทฯ ได้จัดตั้งฝ่ายตรวจสอบภายในขึ้นในปี 2542 เพื่อทำงานร่วมกับคณะกรรมการตรวจสอบ
  โดยมีการวางระบบตรวจสอบและรายงานเพื่อการควบคุมที่ดี
  อันประกอบไปด้วยการประเมินความเสี่ยงที่เกิดจากปัจจัยทั้งภายนอกและภายในอันจะมีผลต่อบริษัทฯ
  ทั้งในแง่ของการเจริญเติบโต ความสามารถในการทำกำไร
  และสถานะภาพทางการเงินทั้งในปัจจุบันและอนาคตของบริษัทฯ
  การประเมินความเสี่ยงจากสภาพแวดล้อมของการตรวจสอบภายในบริษัทฯ รวมถึงระบบต่างๆ
  ภายในบริษัทฯ ทั้งในการผลิตและการจัดการ จุดควบคุมของการจัดการจะรวมถึงลูกหนี้การค้า
  เจ้าหนี้การค้า การเก็บสินค้า การสั่งซื้อวัตถุดิบ การนำเข้าและส่งออก การลงบัญชี
  รายการทรัพย์สิน การวิเคราะห์ต้นทุนการผลิต และบุคลากร

3.  การประเมินผลด้วยตนเอง

  บริษัทได้จัดตั้งกลุ่มผู้บริหารเพื่อดำเนินการประเมินความเสี่ยงที่อาจจะมีผลกระทบอย่างรุนแรงกับบริษัทฯ
  และดำเนินการป้องกันไว้ล่วงหน้า โดยมีผู้รับผิดชอบติดตามความเสี่ยงเหล่านั้นทุกหกเดือน

  เมื่อระบบรายงานเริ่มมีผลในทางปฏิบัติฝ่ายจัดการและคณะกรรมการตรวจสอบจึงหวังว่าระบบการตรวจ

สอบภายในของบริษัทฯ ที่ถูกจัดตั้งขึ้นอย่างเหมาะสมจะนำองค์กรไปในทางที่ดีขึ้น

รายงานคณะกรรมการตรวจสอบ

คณะกรรมการตรวจสอบประกอบด้วยกรรมการอิสระของบริษัทฯ 3 ท่านโดยมีผู้ช่วยศาสตราจารย์วัธนี
พรรณเชษฐ์ เป็นประธานคณะกรรมการตรวจสอบ และรองศาสตราจารย์วุฒิชัย กปิลกาญจน์
กับศาสตราจารย์สุภาพรรณ รัตนาภรณ์ เป็นกรรมการตรวจสอบ และนายบุญสิน สุรวัติเสถียร
ผู้จัดการฝ่ายตรวจสอบภายในเป็นเลขานุการของคณะกรรมการตรวจสอบ

คณะกรรมการตรวจสอบได้ปฏิบัติหน้าที่ตามที่กำหนดไว้ในกฎบัตรคณะกรรมการตรวจสอบบริษัท เดลต้า
อีเลคโทรนิคส์ (ประเทศไทย) จำกัด (มหาชน) ซึ่งสรุปประเด็นสำคัญได้ดังต่อไปนี้

1.  สอบทานระบบการควบคุมภายในกับผู้สอบบัญชีและผู้ตรวจสอบภายในของบริษัทฯ
    คณะกรรมการตรวจสอบได้ให้ข้อสังเกต และข้อเสนอแนะตามที่เห็นสมควร

2.  สอบทานและประเมินผลการปฏิบัติงานของฝ่ายตรวจสอบภายใน
    ตั้งแต่การวางแผนการตรวจสอบ การปฏิบัติงานตรวจสอบ การรายงานผลการตรวจสอบ
    และการติดตามผล
    คณะกรรมการตรวจสอบได้ให้ข้อเสนอแนะเพื่อปรับปรุงให้การตรวจสอบภายในมีประสิทธิภาพยิ่งขึ้น

3.  ประชุมกับผู้สอบบัญชีเพื่อสอบทาน
    และให้ความเห็นชอบงบการเงินทั้งรายไตรมาสและประจำปีของบริษัทฯอย่างอิสระ
    แล้วนำเสนอคณะกรรมการบริษัทฯ

4.  สอบทานว่าบริษัทฯปฏิบัติตามกฎหมายและข้อกำหนดที่เกี่ยวข้อง

5.  พิจารณาการเปิดเผยข้อมูลของบริษัทฯในรายการที่เกี่ยวโยงกันหรือรายการที่อาจมีความขัดแย้งทางผลประโยชน์

6.  พิจารณาและเสนอแต่งตั้งผู้สอบบัญชีของบริษัทฯต่อคณะกรรมการบริษัทฯรวมทั้งค่าตอบแทนของผู้สอบบัญชี

ในปี 2548 คณะกรรมการตรวจสอบได้มีการประชุมทั้งหมด 9 ครั้ง และมีความเห็นว่าบริษัทฯ
มีระบบการควบคุมภายในที่มีประสิทธิภาพ ทั้งนี้
คณะกรรมการตรวจสอบได้พยายามดูแลให้การปฏิบัติงานของบริษัทฯเป็นไปตามแนวทางการกำกับดูแลกิจการที่ดีของตลาดหลักทรัพย์แห่งประเทศไทย

อนึ่ง คณะกรรมการตรวจสอบได้นำเสนอต่อคณะกรรมการบริษัทฯในการพิจารณาแต่งตั้งบริษัท
สำนักงานเอินส์แอนด์ ยัง จำกัดโดย นายณรงค์ พันตาวงษ์ ผู้สอบบัญชีรับอนุญาตเลขที่ 3315
และ/หรือ นายรุทร เชาวนะกวี ผู้สอบบัญชีรับอนุญาตเลขที่ 3247 และ/หรือ นายศุภชัย ปัญญาวัฒโน
ผู้สอบบัญชีรับอนุญาตเลขที่ 3930 และ/หรือ นางสาวศิราภรณ์ เอื้ออนันต์กุล
ผู้สอบบัญชีรับอนุญาตเลขที่ 3844 คนใดคนหนึ่งเป็นผู้สอบบัญชีของบริษัทฯอีกวาระหนึ่ง
สำหรับงวดบัญชีสิ้นสุดวันที่31ธันวาคม2549 ทั้งนี้ขึ้นอยู่กับมติของที่ประชุมใหญ่ผู้ถือหุ้นประจำปี2548

_____________________________________________________________

(ผู้ช่วยศาสตราจารย์วัธนี พรรรณเชษฐ์)

ประธานคณะกรรมการตรวจสอบ

ในนามของคณะกรรมการตรวจสอบ